KIRJALLINEN KYSYMYS P-0090/03

esittäjä(t): Torben Lund (PSE) komissiolle

(20. tammikuuta 2003)

Aihe: Hiusvärit ja syöpä

Koska hiusvärit sisältävät vahingollisia kemiallisia aineita, niiden käyttö ei ole Euroopan kansalaisten terveyden kannalta turvallista. Hiusvärien käyttö on yleistymässä. Valitettavasti kukaan ei tunne vahinkojen todellista laajuutta, koska hiusvärien käytön kielteiset vaikutukset tulevat ilmi vasta vuosien kuluttua, jolloin toimenpiteisiin ryhtyminen on jo myöhäistä. Tämän vuoksi komission pitäisi soveltaa ennalta varautumisen periaatetta ja tiukentaa markkinoiden sääntelyä.

Oksidatiiviset hiusvärit sisältävät useimmissa tapauksissa parafenyleenidiamiinia (PPD) tai tolueeni-2,5-diamiinia. Nämä aineet ovat erittäin voimakkaita kontaktiallergeeneja ja niiden käyttö sallitaan hiusväreissä pitoisuuksina, joista tiedetään, että ne herkistävät kuluttajia ja aiheuttavat rohtumaa hiusväriallergikoille.

Koska kosmetiikan alaa koskeva EU:n tieteellinen asiantuntijakomitea (SCCNFP) on todennut, että hiusvärit aiheuttavat naisille rakkosyöpää, voiko komissio ilmoittaa, aikooko se kieltää PPD:n ja sen sukuiset aineet siihen saakka, kunnes on määritelty ihmisiä koskevat raja-arvot, joiden perusteella pitoisuudet määrätään sellaisiksi, että ne eivät aiheuta lyhytaikaisia eivätkä pitkäaikaisia terveysvaikutuksia (kuten kontaktiallergiaa ja syöpää)?

Erkki Liikasen komission puolesta antama vastaus

(13. helmikuuta 2003)

Komissio on tietoinen arvoisan parlamentin jäsenen esittämistä hiusvärejä koskevista vaaroista. Komissio tutkii kaikkia kosmeettisiin tuotteisiin sisältyvien hiusvärien käyttöä

koskevia näkökohtia ja värien vaikutusta kuluttajien terveyteen. Komissio korostaa erityisesti sitä, että suurin osa hapettavista hiusväreistä on jo kielletty tai niiden käyttö on sallittu vain tietyin edellytyksin. Päätökset ovat tieteellisesti perusteltuja, toisin sanoen ne perustuvat kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitean (SCCNFP) suorittamaan riskien arviointiin. Komissio viittaa kyseisen komitean vastaukseen, joka on annettu arvoisan parlamentin jäsenen kirjalliseen kysymykseen E-3101/02(1), ja haluaa lisäksi korostaa seuraavia seikkoja.

Nykyisessä lainsäädännössä säädetään parafenyleenidiamiinin (PPD) ja tolueeni-2,5-diamiinin merkitsemisestä ja asetetaan näiden kahden aineen käytölle hyvin tiukat enimmäispitoisuudet. Parafenyleenidiamiinin ja tolueeni-2,5-diamiinin käytön enimmäispitoisuudet perustuvat SCCNFP:n lausuntoihin ja niitä vastaavaan mainintaan kosmeettisia valmisteita koskevan direktiivin(2) liitteissä III/1/8 ja III/1/9. Säädetyt enimmäispitoisuudet ovat 6 % (PPD) ja 10 % (tolueeni-2,5-diamiini). Lisäksi aineiden käyttöä säännellään myös muilla liitteen III ehdoilla. Seuraavat tekstit on painettava etikettiin: Saattaa aiheuttaa allergisia reaktioita, Ei saa käyttää ripsien tai kulmakarvojen värjäykseen ja Sisältää fenyleenidiamiineja.

SCCNFP antoi 27. helmikuuta 2002 hiusvärien riskinarvioinnin yleisiä näkökohtia koskevan asiakirjan, joka on saatavilla SCCNFP:n www-sivustossa(3). Asianosaisia pyydettiin esittämään kantansa, ja 4. kesäkuuta 2002 SCCNFP antoi asiakirjan A strategy for testing hair-dye cosmetic ingredients for their potential genotoxicity/mutagenicity. Sitä täydentää 17. joulukuuta 2002 annettu lausunto, jolla ajantasaistettiin asiakirja Basic requirements for toxicological dossiers to be evaluated by the SCCNFP.

Teollisuuden edellytetään antavan tiedot, jotka ovat edellä mainittujen periaatteiden sekä 24. lokakuuta 2000 annetun asiakirjan Notes of Guidance for testing of cosmetic ingredients for their safety evaluation mukaiset.

Lisäksi on todettava, että komissio käy parhaillaan neuvotteluja jäsenvaltioiden sekä kuluttajien ja teollisuuden edustajien kanssa siitä, mitkä aineet on ensisijaisesti arvioitava tai arvioitava uudelleen. Tähän sisältyy aikataulujen laatiminen ja sellaisia aineita koskevien toimenpiteiden määritteleminen, joita ei ole jätetty SCCNFP:n arvioitaviksi.

(1) EYVL C 110 E, 8.5.2003, s. 164.

(2) Neuvoston direktiivin 76/768/ETY, annettu 27. heinäkuuta 1976, kosmeettisia valmisteita koskevan jäsenvaltioiden lainsäädännön lähentämisestä, EYVL L 262, 27.9.1976.

(3) http://europa.eu.int/comm/food/fs/sc/sccp/index_en.html.